ขยายขึ้นรถฟรียาวถึง15ม.ค. สำนักงบแหยง
ครม.ขยายอายุมาตร การลดค่าครองชีพ ขึ้นรถเมล์ รถไฟฟรี ฉลองปีใหม่ถึง 15 ม.ค. 2555
5 ต.ค. 2554

ครม.ขยายอายุมาตร การลดค่าครองชีพ ขึ้นรถเมล์ รถไฟฟรี ฉลองปีใหม่ถึง 15 ม.ค. 2555
นางฐิติมา ฉายแสง โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบการต่ออายุมาตรการลดค่าครองชีพเฉพาะค่าเดินทาง ทั้งรถไฟและรถเมล์ออกไปอีกจนถึงวันที่ 15 ม.ค. 2555 
ทั้งนี้ ครม.มีมติให้การรถไฟแห่งประเทศไทย (ร.ฟ.ท.) และองค์การขนส่งมวลชนกรุงเทพ (ขสมก.) หารือกับสำนักงบประมาณเรื่องวงเงินที่ต้องชดเชย เพราะ ครม.ให้ขยายเวลาเพิ่มจากสิ้นปีไปอีก 15 วัน จึงทำให้ต้องใช้งบประมาณเพิ่มขึ้นจากที่มีการเสนอของบจนถึงสิ้นปี 2554 เป็นเงิน 2,177 ล้านบาท แยกเป็นงบชดเชยแก่ ร.ฟ.ท. 615 ล้านบาท และชดเชยแก่ ขสมก. อีกร่วม 1,562 ล้านบาท 
“การขยายเวลามาตรการออกไปถึงวันที่ 15 ม.ค. 2555 เพื่อให้ครอบคลุมประชาชนที่โดยสารรถไฟกลับบ้านต่างจังหวัดในช่วงเทศกาลปีใหม่ ได้ใช้ประโยชน์ในตอนที่เดินทางกลับเข้ากรุงเทพฯ ด้วย ไม่ใช่ขาไปฟรี ขากลับจะต้องเสียเงิน จึงขยายมาตรการให้พ้นเทศกาลไปก่อน” นางฐิติมา กล่าว
ขณะที่สำนักงบประมาณได้เสนอความเห็นต่อที่ประชุม ครม. เรื่องให้ ศึกษาว่าผู้มีรายได้น้อยต้องเป็นผู้ที่มีรายได้น้อยจริงๆ เพราะบางคนเป็นผู้ที่อยู่ในระบบภาษี และเสนอให้พิจารณาระยะเวลาการช่วยเหลือว่าอาจไม่จำเป็นต้องขึ้นรถฟรีตลอด 24 ชั่วโมง เพื่อลดภาระทางด้านงบประมาณ